Line Barfod (EL), 2005-03-10:
Ministeren siger, at folk bare kan vælge det offentlige tilbud.
Hvis nu der sker det, som regeringen og ministeren selv forudser i bemærkningerne til lovforslaget, at kommunerne lukker de tilbud, der er i dag, hvor der ikke tjenes penge i landdistrikterne, så der i stedet skal oprettes tilbud, hvor der ikke er loft over egenbetaling, over brugerbetalingen, så har man jo ikke det valg.
Så skal man i hvert fald transportere sig meget, meget langt, og det koster også, efter at regeringen har sikret, at brugerbetalingen på den offentlige transport er blevet hævet.
Det er så den ene del af det.
Den anden del er, at ministeren ikke mener, at der skulle være nogen nødvendighed i, at brugerbetalingen bliver højere i de private tilbud end i de mange andre tilbud, der er i dag.
Jeg kan ikke se, hvordan private firmaer skal tjene penge på det.
Det kan de vel kun, hvis de enten sætter en højere betaling eller yder en lavere kvalitet, ellers er der vel ikke mulighed for at have et overskud af det.
Hvor ser ministeren, at pengene skulle komme fra, hvis ikke man enten sætter en højere betaling for forældrene eller yder en dårligere kvalitet end den, der ligger i det offentlige i dag?
Nu er det jo ikke et lovkrav her, at der skal tjenes penge.
Vi stiller jo ikke krav om, at de skal tjene penge.
Vi tror så, at det i høj grad er en blokering for mange, som ville give tilbuddet, at de ikke har mulighed for at trække et eventuelt overskud ud, men det er jo ikke et krav.
Men lad os så sige, der var et overskud.
Hvordan kunne det opstå?
Ja, det kunne jo være, fordi man opkræver mere.
Det er klart.
Det kan være, at det skaber et overskud, men så er det forældrene, der frivilligt vælger at betale det mere.
Har fru Line Barfod slet ikke forestillet sig, at det også kunne være, at der var nogle, som kunne gøre det bedre?
Det er jo ikke altid sådan, at noget, der koster flere penge, også er bedre.
Det kan jo også være, at der nogle gange er nogle, som er kreative, som får nogle gode ideer til at gøre tingene mere effektivt, gøre tingene på en bedre måde, og det kunne skabe et overskud.
Det synes jeg da bestemt er en mulighed, og det kunne inspirere andre også i det offentlige system til at gøre det bedre.
Nu kan vi jo påstå en hel masse om, hvad vi hver især mener.
Jeg vil også påstå, at ministeren måske burde bevæge sig ud i virkeligheden og snakke med nogle af de mennesker, hvor økonomien sætter en begrænsning for valgene, for det er nemt at have frit valg, hvis man har mange, mange tusinde kroner til rådighed om måneden, så man kan vælge frit.
Men det er ikke nemt at have frit valg, hvis man må vende hver en femøre og knap nok har til huslejen og til maden.
Så betyder det ret meget, om man skal betale 1.000 kr. mere eller mindre om måneden.
Det vil sige, at hvis man skal betale ekstra for at få sit barn i den gode børnehave, så har man ikke det frie valg, hvis det betyder, man så ikke har råd til at købe maden eller ikke har råd til at købe vinterstøvlerne.
Det, man kan risikere med det her, er jo – og der må ministeren kunne svare – om de børn, hvor forældrene i det offentlige har fuld friplads, også får fuld friplads i en privat institution, eller kan der være noget forældrebetaling, som ikke bliver dækket af fripladstilskuddet, hvis forældrebetalingen i profitbørnehaven er højere end i den offentlige?
Tænk, jeg hørte for lidt siden, at fru Line Barfod tillod sig at sige noget om andres menneskesyn, så jeg er da vist ikke den eneste, der har holdninger om, hvad andres synspunkter er.
Jeg synes endda, at fru Line Barfod går betydelig videre, end jeg gør i den måde, hun omtaler andre menneskers synspunkter og motiver for at gøre det, de gør, på.
Jeg synes faktisk, det var en temmelig grov bemærkning, fru Line Barfod kom med før, må jeg sige.
Hvis man ikke har så mange penge, betyder det så noget, at man skal betale mere?
Selvfølgelig gør det da det.
Det er da klart.
Det er vi da også opmærksomme på, men jeg synes igen, man overser, at de, som ønsker at benytte sig af de almindelige kommunale pasningsordninger, jo fortsat bare kan gøre det.
Vi forringer ingenting, og der er jo ingen, der siger, at de private institutioner, som nu tilbyder pasning som følge af det her forslag, vil opkræve mere.
Det er en mulighed, at de kan gøre det, men der er jo ingen, der siger, at de vil opkræve mere, for de må jo også være opmærksomme på, at der er en konkurrence her, og forældrene skal virkelig have noget for pengene, hvis der bliver opkrævet mere.
Så det er slet ikke givet, at det vil være sådan.